Aaltomuovi

Aaltomuovi (myös kennomuovi tai kanavamuovi) on polypropyleenistä valmistettua muovilevyä. Rakenteeltaan aaltopahvia muistuttavassa aaltomuovissa on yhdensuuntaisia, putkimaisia onttoja kennoja eli kanavia, jotka parantavat materiaalin lujuutta ja jäykkyyttä aaltopahvin aallotusten tai betonisen ontelolaatan onteloiden tapaan.

Aaltomuovia käytetään muun muassa pakkausmateriaalina, erilaisten laatikoiden ja koteloiden valmistuksessa sekä värittömänä ja läpikuultavana pihakatosten ja kasvihuoneiden suoraa auringonvaloa hajottavana katemateriaalina.Asennusohje, Kanavamuovikatto . Skånska Byggvaror. Viitattu 12.3.2014. Keveytensä ja kestävyytensä takia aaltomuovia käytetään myös messuosastojen ja muiden tilapäisten ja toistuvaa rakentamista ja purkua edellyttävien rakenteiden tekoon sekä ulkomainosten pohjamateriaalina, johon esimerkiksi silkkipainatus onnistuu hyvin.Erikoismuovit: Propwell , Pa-Hu Oy. Viitattu 12.3.2014.

Aaltomuovilevyä valmistetaan eri paksuisina, eri väreissä ja eri painoisina. Ohutta aaltomuovia myydään myös rullatavarana. Aaltomuovin paino ilmaistaan grammoina neliömetriä kohti.Kennomuovilevyt, Zymotec Oy. Viitattu 12.3.2014.

Lähteet

Aiheesta muualla
Kuvia kanavamuovilevyistä

Luokka:Muovit
Luokka:Pakkaus
Luokka:Rakennusmateriaalit